Tiptol – Hervormend
By Frédéric Pelsy. 2 years 4 months ago 9 Nov 2016 Locality: Kruger National Park, South Africa Pycnonotus barbatus layardi Bron: https://www.hbw.com/ibc/species/common-bulbul-pycnonotus-barbatus
Smôrens kom klop n tiptol my op.
Nie dat hy oor my opstanery so besorg is soos oor die beeld van n voël in die spieël nie.
Wel, wie is nie? Selfs met n ongekamde haredos is die eerste verskyning soggens na opstanding van die man in die spieël, goeie rede vir fluit en knik en n danspassie of twee.
Die voël is verlief, helaas nie op my nie, maar op sy aanvallige ewebeeld in die eenrigtingglas van die kamervenster. Hopeloos, magteloos vasgevang in die volslae afgryse van vergeefse verliefdheid, maak hy die droomvoël in die vensterruit geesdriftig die hof. Hy vry met oorgawe. Aangespoor deur die opgewonde response van die venstervoël – die liefde is duidelik wederkerig! – verklaar hy met sang en soene sy onsterflike liefde. Dat die soene hard is, soos as vroulief kwaad is, kom hy weens die anatomie van snawels nie agter nie. Dat die geklop van die soenery hol en harteloos is, bring hom nie van stryk nie. Dis mos maar hoe liefde werk. Dis hoe jy vir die liefde werk.
Hy hou vol tot hy moeg raak. Dit duur soms n uur. Hy leef van liefde en koue water: Hy vergeet van pa se raad dat voëltjies wat eerste by die ontbyttafel opdaag, die vetste varkworsies kry. Hy het n ander soort honger. Môre kom hy weer.
Ek wonder vanmôre hoe oud is hy: n Tiener dalk, wat gek raak van eerste liefde se wilde passie; n ou man miskien, nes ek, van wie liefde n dwaas maak. So dom, so selfbehep, so menslik is die tiptol op my stoep! Slim genoeg, nes mense mos, om te weet dat jy self, van almal, die beste een is om op verlief te raak.
Hy bly salig onbewus van die voël in die ruit se wrede bedrog, en sy eie brein is dalk te klein en hy te onskuldig om selfbedrog te vermoed. Dalk is sy liefde tog opreg. Wie van ons is oor homself, en veral oor eie liefde, agterdogtig?
Ek het al oorweeg om hom uit sy waan te red. Dis n gleufiesruit. As ek die gleuwe effens ooptrek, sal sy fantasie verdwyn. En hy sal agterkom hoedat my twee geeloog gemmerkatte aan diekant van die glas elke beweginkie dophou.
Maar ek het nou gewoond geraak aan sy soene.
Posted on 8 June 2019 8 June 2019 Posted in Sommer netTagged selfbedrog, selfliefde
2 thoughts on “Tiptol”
Pragtig! Wat die liefde nie aan ‘n mens (voel ) kan doen nie?
Argief Select Month June 2019 (6) May 2019 (5) April 2019 (5) March 2019 (7) February 2019 (4) January 2019 (6) December 2018 (8) November 2018 (7) October 2018 (11) September 2018 (9) August 2018 (10) July 2018 (5) June 2018 (4) May 2018 (5) April 2018 (6) March 2018 (4) February 2018 (7) January 2018 (6) December 2017 (12) November 2017 (6) October 2017 (14) September 2017 (7) August 2017 (3) July 2017 (5) June 2017 (13) May 2017 (10) April 2017 (6) March 2017 (8) February 2017 (4) January 2017 (8) December 2016 (11) November 2016 (9) October 2016 (5) September 2016 (11) August 2016 (5) July 2016 (4) June 2016 (4) May 2016 (7) April 2016 (5) March 2016 (2) February 2016 (4) January 2016 (3) December 2015 (5) November 2015 (4) October 2015 (1) July 2015 (1) June 2015 (2) May 2015 (4) April 2015 (1) February 2015 (1) January 2015 (1) October 2014 (1) September 2014 (2) July 2014 (2) June 2014 (1) May 2014 (1) April 2014 (1) March 2014 (2) January 2014 (2) November 2013 (2) October 2013 (2) September 2013 (1) August 2013 (1) July 2013 (1) June 2013 (6) May 2013 (10) April 2013 (9) March 2013 (29) May 2010 (2) April 2010 (4)